Врз основа на член 50 став 1 точка 16 од Законот за локална самоуправа („Сл. весник на Р.М.“ бр. 5/02) и член 34 од Статутот на Општина Охрид (Сл. гласник на Општина Охрид бр. 8/07 и 1/08), Градоначалникот на Општина Охрид го донесе следниот:

**ПРАВИЛНИК**

**за начинот, постапката и критериумите за вклопување на предлог идеи од јавен интерес на Општина Охрид од областа на социјалната заштита во рамки на програмата за социјална заштита за 2024 година**

**Член 1**

Со овој Правилник се утврдуваат начинот, критериумите и постапката за вклопување на предлог идеи од јавен интерес на Општина Охрид од областа на социјалната заштита во рамки на програмата за социјална заштита за 2024 година.

1. **Општи одредби**

**Член 2**

Општина Охрид заради остварување на јавните потреби и јавниот интерес, на Јавниот повик за финансирање на предлог идеи од јавен интерес на Општина Охрид за 2024 година, ќе поддржи предлог идеи на здруженија на граѓани од областа на социјалната заштита, како и активности на поединци и останати субјекти кои ќе придонесат за побогат и поквалитетен живот на лицата со посебни потреби, ограничени можности и семејства од социјален ризик. Предлог проектите треба да се однесуваат на активности од областа на социјалната заштита кои ќе бидат насочени кон директна помош на општина Охрид во оставрување на нејзината основна функција и предвидени конкретни активности,а се со единствена цел поквалитетна и потранспарентна постапка за изработка на програмата за социјална заштита за 2024 година.

Целта на реализација на оваа активност е Општина Охрид да обезбеди стимулирање и презентација на вредностите и достигнувањата од јавен интерес во областа на социјалната заштита, намалување на социјалниот ризик и различните видови активности на лица со посебни потреби на подрачјето на Општина Охрид,

**Член 3**

Согласно законската регулатива, Општина Охрид како единица на локалната самоуправа води активна политика на обезбедување услови и превземање системски активности за социјалната заштита, намалување на социјалниот ризик и подобрување на условите за живот на лица со посебни потреби на подрачјето на Општина Охрид,

**Член 4**

Општина Охрид финансиски поддржува идеи,програми и проекти кои ќе се реализираат во текот на 2024 година кои ќе бидат разгледани од страна на Комисија која откако ќе утврди кои проектни идеи ги исполнуваат потребните барања ќе ја подготви програмата за работа на општина Охрид во областа на социјалната заштита и истата согласно законската регулатива ќе ја предложи на усвојување до Советот на општина Охрид.

**Право на учество**

**Член 5**

На Јавниот повик право на учество имаат правни, физички лица, како и трговски друштва (медиуми).

- Под правни лица се подразбираат установи од областа на социјалната заштита, како и здруженија на граѓани, асоцијации и слично, регистрирани во Република Македонија кои се занимаваат со активности од областа на социјалната заштита, намалување на социјалниот ризик и подобрување на условите за живот на лицата со посебни потреби чии активности се на територјата на општина Охрид.

**Начин и постапка**

**Член 6**

Сите заинтересирани субјекти за финансиска поддршка од општината, аплицираат на Јавен повик, кој за секоја наредна година го распишува Градоначалникот пред крајот на претходната година, се со цел низ транспаретна постапка да може да биде изработена новата програма за социјална заштита на општина Охрид.

Јавниот повик трае најдоцна до 01.11.2023 година (среда) до 15 часот.

Јавниот повик се објавува на веб страната на општината ([www.ohrid.gov.mk](http://www.ohrid.gov.mk)).

**Член 7**

Пријавувањето на Јавниот повик се врши со доставување на предлог идеја, каде   детално ќе биде образложена идејата и ќе има финасиска рамка. Предлог идеите за кои ќе бидат доделени финансиски средства, ќе се реализираат  во рамките на програмата за социјална заштита во текот на 2024 година. Со пријавата може да се достават и други документи/материјали за дообјаснување на проектот, за кои учесникот на Јавниот повик цени дека е потребно да ги достави.

Нема да бидат разгледувани пријави: доставени по истекот на рокот на Јавниот повик, пријави доставени по електронска пошта, нецелосно пополнети и нецелосни предлог проекти без приложени документи кои задолжително се бараат. Материјалите доставени со пријавите на Јавниот повик не се враќаат.

Пријавите со документите се доставуваат во затворен коверт: **Општина Охрид, ул. „Димитар Влахов“ бр. 57, 6000 Охрид со назнака за „Јавен повик за финансирање на предлог идеи од јавен интерес во областа на социјалната заштита на општина Охрид за 2024 година“** - лично во архивата на Општина Охрид.

Јавниот повик трае најдоцна до **01.11.2023 година (среда), до 15.00 часот.**

**Член 8**

Доставените пријави по „Јавниот повик за финансирање на предлог идеи од јавен интерес во областа на социјалната заштита на Општина Охрид за 2024 година“ ги разгледува стручна Комисија која ја формира Градоначалникот на Општина Охрид во состав од 3 (три) члена, кои ќе бидат од редот на вработените во општинската администрација. Еден од членовите на стручната комисијата се именува за претседател.

Мандатот на членовите на Комисијата е 1 (една) година, со можност за повторно именување.

Комисијата за својата работа води Записник.

Комисијата од пристигнатите пријави утврдува ранг листа и во рамки на можниот буџет наменет за социјала во општина Охрид одобрените идеи ги вметнува во прогрaмата за социјална заштита за 2023 година.

Против одлуката на Комисијата нема право на жалба.

Доколку нема доволно средства во рамки на програмата за некои проектни активности, тие ќе бидат земени во предвид во текот на 2024 година без да се објавува нов јавен повик за сите ребаланси кои ќе се прават на програмата во текот на 2024 година. Исто така доколку во расправата по нацрт програмите се утврди дека некоја активност е корисна а не била аплицирана на јавниот повик може да стане составен дел од предлог програмата.

**Член 9**

Откако програмата за социјална заштита ќе биде усвоена од Советот на општина Охрид и истата ќе биде објавена во Службен гласник на општина Охрид, подносителот на определената идеа која е дел од програмата, доставува барање до Секторот за образование, детска, здравствена и социјална заштита за одобрување на финансирање на активност како дел од програма. Потоа се врши исплата на утврдените средства а по завршувањето на активноста се доставува извештај до Секторот за финансиски прашања за начинот на користење на средствата. Извештајот треба да биде поднесен најдоцна до 01.12.2024 година.

**Критериуми за финансирање**

**Член 10**

За да се утврди дека програмите и проектите се од интерес на Општина Охрид, тие треба да исполнуваат најмалку еден од следниве општи критериуми:

* да допринесат за побогат, поквалитетен и разновиден јавен живот на ниво на општината во областа на социјалната заштита;
* подобрување на образованието на лицата со посебни потреби и семејствата од социјален ризик;
* воспоставување на соработка и партнерства во рамките на предложениот проект со една или повеќе јавни установи од општината, национални установи, граѓански организации, образовни институции и други организации;
* стимулирање и поддршка на разни партнерски меѓународни проекти од областа на социјалната заштита;
* поттикнување на научната и критичката мисла преку организирање на семинари, конференции и дебати од областа на социјалната заштита ;
* потикнување на креативноста и подобрување на условите за развој на лицата со посебни потреби;
* унапредување на животот на лицата со посебни потреби;
* развој на спортските активности кај лицата со посебни потреби;
* стимулирање и потикнување на грижата за здравјето на граѓаните од социјално ранливите категории;
* Проекти кои ќе придонесат за намалување на социјалниот ризик и тоа: ризици по здравјето (болест, повреда и инвалидност), ризици на старост и стареење, ризици на еднородителски семејства, ризици од невработеност, ризици од сиромаштија како и ризици од друг вид на социјална исклученост;
* Активности на здруженија на пензионери кои поттикнуваат меѓусебна соработка и поврзување на луѓето во оваа животна доба;
* средставата кои определено здружение на граѓани ги добило од општина Охрид може да ги искористи како учество во друг меѓународен проект од областа на социјалната заштита кој секако би носел бенефит за градот Охрид.

**Критериуми за оценување**

**Член 11**

|  |  |
| --- | --- |
| **Проект** | **Бодови** |
| 1. **Апликација** | **25** |
| - Детално и јасно разработена идеја согласно правилникот и јавниот повик | 20 |
| - Искуство на апликантот во реализирање на програми, проекти и активности од областа на социјалната заштита, намалување на социјалниот ризик и подобрување на условите за живот на лицата со посебни потреби | 5 |
| 1. **Буџет** | **25** |
| - Детално разработен финансиски план за средствата потребни за реализација на програмата/проектот | 10 |
| - Оправданоста на трошоците во предложениот финансиски план (реален буџет во однос на активностите и бројот на ангажирани лица, опис на трошоците по позиции) | 10 |
| - Обезбедени дополнителни средства од сопствени или други извори | 5 |
| 1. **Квалитет на програмата/проектот** | **50** |
| -Придонес за решавање на определен проблем на подрачјето на Општина Охрид од областа на социјалната заштита кој не е дел од програмата за работа на општина Охрид или подобрување на условите за живот на лицата со посебни потреби на територијата на општина Охрид или учество во меѓународен проект кој носи бенефит за градот Охрид | 20 |
| - Придонес на проектот во остварување на општите и посебните цели за развојот на Општина Охрид | 20 |
| - Иновативност, впечатливост и оригиналност на идејата | 10 |
| **Вкупно бодови** | **100** |

**Завршни одредби**

**Член 12**

Овој Правилник влегува во сила со денот на донесувањето.